
A cukorbetegek alkalmazkodási sikeressége a betegségükhöz: protektív- és rizikótényezők

A vizsgálat során a cukorbetegek rezílienciájának mértékét kívántuk felmérni, illetve arra voltunk kíváncsiak, hogy milyen tényezők segíthetik, illetve akadályozhatják a cukorbetegséghez való alkalmazkodáshoz elengedhetetlen lelki ellenállóképességet. Jelen dolgozatban két kategória (protektív- és rizikótényezők) mentén csoportosítottuk a befolyásoló tényezőket. Vizsgáltuk továbbá, hogy a társas támogatás milyen összefüggéseket mutat a cukorbetegségben megnyilvánuló énhatékonysággal és a depresszióval. A vizsgálati személyek (N=60) hétféle kérdőívet töltöttek ki. A Spearman-féle korrelációs eljárást szignifikáns, negatív irányú közepesen erős vagy erős kapcsolatot mutat a rezíliencia és a rizikótényezők között (depresszió, szorongás, stresszreaktivitás). A rezíliencia a protektív tényezőkkel (énhatékonyság, párkapcsolati elégedettség, társas támogatás) szignifikáns, pozitív irányú, erős vagy közepesen erős kapcsolatokat jelez. A társas támogatás a depressziós tünetekkel szignifikáns, negatív, közepesen erős kapcsolatot, a cukorbetegséghez köthető énhatékonysággal pedig szignifikáns, közepesen erős kapcsolatot mutat. Jelen dolgozat egy hosszú távú projekt kezdeti eredményeiről számol be.



